เอธิโอเปีย ประเทศที่มีค่าแรง วันละ 27 บาท
24 มิ.ย. 2562

เอธิโอเปีย ประเทศที่มีค่าแรง วันละ 27 บาท / โดย ลงทุนแมน
รู้ไหมว่าเสื้อผ้า Brand ชั้นนำของโลก
ที่หลายคนชื่นชอบ เช่น H&M, Guess, Calvin Klein และ Tommy Hilfiger
มีฐานการผลิตมาจากเอธิโอเปีย
ทำไมจึงเป็นแบบนั้น
ลงทุนแมนจะเล่าให้ฟัง
ก่อนอื่นเราไปทำความรู้จักกับประเทศเอธิโอเปียกันก่อน
เอธิโอเปียเป็นประเทศที่ตั้งอยู่ในทวีปแอฟริกา
แต่เดิมนั้นคือ จักรวรรดิเอธิโอเปียที่ก่อตั้งมานานกว่า 980 ปีก่อนคริสต์ศักราช
ทำให้เอธิโอเปีย เป็นหนึ่งในประเทศที่มีประวัติศาสตร์ยาวนานที่สุดในทวีปแอฟริกา
ที่น่าสนใจคือ เศรษฐกิจของเอธิโอเปียตั้งแต่ปี 2010-2018 มีการเติบโตอย่างรวดเร็วเมื่อเทียบกับเศรษฐกิจโลก
GDP เอธิโอเปีย เติบโตเฉลี่ยปีละ 13.1% ขณะที่ GDP โลกเติบโตเฉลี่ยปีละ 3.1%
มูลค่า GDP ของเอธิโอเปีย และสัดส่วนต่อมูลค่า GDP ของโลก
ปี 2010 มูลค่า GDP เท่ากับ 9.6 แสนล้านบาท คิดเป็นสัดส่วน 0.05% ในมูลค่า GDP ของโลก
ปี 2018 มูลค่า GDP เท่ากับ 2.5 ล้านล้านบาท คิดเป็นสัดส่วน 0.09% ในมูลค่า GDP ของโลก
หนึ่งในปัจจัยสำคัญคือ การเพิ่มขึ้นของประชากรในเอธิโอเปีย ทำให้มีความได้เปรียบเรื่องแรงงาน สวนทางกับหลายประเทศในโลกที่ประสบกับปัญหาประชากรเกิดใหม่ลดลง
ปี 2010 จำนวนประชากรของเอธิโอเปียมี 82.9 ล้านคน
ปี 2018 จำนวนประชากรของเอธิโอเปียมี 107.5 ล้านคน
เหตุผลนี้จึงทำให้ที่นี่เป็นประเทศที่มีประชากรมากที่สุดเป็นอันดับ 2 ของทวีปแอฟริกา
ซึ่งไม่เพียงแต่สะท้อนถึงตลาดผู้บริโภคขนาดใหญ่ แต่ยังรวมถึงตลาดแรงงานขนาดใหญ่ด้วย เพราะมีจำนวนแรงงานกว่า 52 ล้านคน หรือกว่า 48% ของประชากรทั้งหมด
และหนึ่งในอุตสาหกรรมที่ได้รับประโยชน์คือ อุตสาหกรรมสิ่งทอ และเครื่องนุ่งห่ม โดยทำให้ที่นี่เป็นศูนย์กลางการผลิตสิ่งทอ และเครื่องนุ่งห่มระดับโลก
ในมุมของบริษัทต่างชาตินั้น ต้นทุนค่าแรงในการผลิตเสื้อผ้าที่ถูก ทำให้บริษัทสามารถประหยัดต้นทุนได้
เรื่องที่น่าสนใจเกี่ยวกับค่าแรงคือ ที่เอธิโอเปีย ยังไม่มีการกำหนดค่าแรงขั้นต่ำสำหรับธุรกิจเอกชน ที่เป็นแบบนี้เพราะรัฐบาลเอธิโอเปียพยายามคงอัตราค่าแรงให้ต่ำเพื่อดึงดูดให้นักลงทุนต่างชาติเข้ามาลงทุนในประเทศเพิ่มมากขึ้น
ที่น่าตกใจคือ แรงงานชาวเอธิโอเปียที่ทำงานในอุตสาหกรรมสิ่งทอ และเครื่องนุ่งห่ม ได้รับค่าแรงเฉลี่ยเพียงวันละ 27 บาท ซึ่งเป็นค่าแรงที่ต่ำที่สุดในโลก
ก็น่าติดตามว่า เรื่องนี้จะจบลงอย่างไร
เพราะในที่สุดแล้ว ประเทศคงเดินต่อไปได้อย่างไม่สมดุล
ถ้าคนส่วนใหญ่ซึ่งอยู่ในภาคแรงงาน ยังได้ค่าแรงที่ไม่เพียงพอต่อการดำรงชีพ..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-